বিশ্ববাংলার লোগো নিয়ে মামলায় বড়সড় অস্বস্তিতে পড়লেন বিজেপি নেতা মুকুল রায়। কেন্দ্রীয় সরকার আদালতে জানিয়ে দিল, বিশ্ব বাংলা লোগোর মালিক রাজ্য সরকারই। অথচ বিজেপি-তে যোগ দেওয়ার পরে এই বিশ্ব বাংলা লোগো নিয়েই অভিষেক বন্দ্যোপাধ্যায়কে আক্রমণ করে তৃণমূলকে বেকায়দায় ফেলার চেষ্টা করেছিলেন মুকুল।
বিশ্ববাংলা মামলায় শুক্রবারই হাইকোর্টে রিপোর্ট জমা দেয় কেন্দ্রীয় সরকার। সেই রিপোর্টে স্পষ্টই দাবি করা হয়েছে, বিশ্ব বাংলা লোগো কারও নয়, শুধুমাত্র রাজ্য সরকারেরই। অ্যাডিশনাল সলিসিটর জেনারেল কৌশিক চন্দ্র এদিন প্রধান বিচারপতি জ্যোতির্ময় ভট্টাচার্য এবং বিচারপতি অরিজিৎ বন্দ্যোপাধ্যায়ের ডিভিশন বেঞ্চে বলেন, ‘‘ট্রেড মার্ক অথরিটির রিপোর্ট অনুযায়ী বিশ্ববাংলা লোগোর মালিক পশ্চিমবঙ্গ সরকার। ওই লোগোর জন্য আগে রাজ্য আবেদন করেছিল, পরে অভিষেক বন্দ্যোপাধ্যায় করেছিল। তাই তা রাজ্যকেই দেওয়া হয়েছিল।’’

এই বিষয়ে অন্যান্য খবর

বাড়িতে এসে খেলেন মুকুল! তার পরেই জেলে গেলেন প্রাক্তন তৃণমূল কাউন্সিলর


বিশ্ববাংলা লোগো কার অধিকারে তা নিয়ে বিতর্ক দানা বেঁধেছিল বেশ কয়েক মাস আগে। ধর্মতলায় বিজেপি-র সভা থেকে মুকুল রায় অভিযোগ করেন, বিশ্ববাংলা লোগোর মালিক অভিষেক বন্দ্যোপাধ্যায়। এর পরই বিশ্ব বাংলা লোগোর মালিক কে তা জানতে চেয়ে মুকুল রায় কলকাতা হাইকোর্টে জনস্বার্থ মামলা দায়ের করেন। শুক্রবার কেন্দ্রীয় সরকার জানিয়ে দেয়, ওই লোগোর মালিক রাজ্য সরকার। মামলার পরবর্তী শুনানি আগামী ৬ জুলাই।
কেন্দ্রের এই রিপোর্টে মুকুল রায় তো বটেই, অস্বস্তিতে বিজেপি নেতৃত্বও। মুকুলের এই অভিযোগের সমর্থনে মাঠে নেমেছিলেন বিজেপি নেতারাও। ফলে মুকুলের দাবিকে কেন্দ্রীয় রিপোর্টেই নস্যাৎ করায় বিজেপি নেতাদেরও মুখ পুড়ল। দলের মধ্যে চাপে পড়লেন মুকুল রায়ও।